मिर्जापुर स्टाइल में बोली मुंबई पुलिस, 'नियम सेम होगा'
लॉकडाउन के नियमों में दी गई ढील के कारण कुछ लोगों द्वारा बरती जा रही लापरवाही को ध्यान में रखते हुए मुंबई पुलिस ने बड़े ही क्रिएटिव तरीके से लोगों को संदेश दिया है।
मुंबई: लॉकडाउन के नियमों में दी गई ढील के कारण कुछ लोगों द्वारा बरती जा रही लापरवाही को ध्यान में रखते हुए मुंबई पुलिस ने बड़े ही क्रिएटिव तरीके से लोगों को संदेश दिया है। मुंबई पुलिस ने अमेजन प्राइम वीडियो की सीरीज 'मिर्जापुर' के स्टाइल में लोगों को मैसेज दिया कि लॉकडाउन के नियमों में ढील होने के बाद भी आपको सावधानियां बरतनी होंगी।मुंबई पुलिस ने ट्वीट में लिखा, "वह- अब जब लॉकडाउन में ढील बरती जा रही है, तो क्या हम COVID-19 से बचने के लिए बरती जाने वाली सावधानियां कम कर देनी चाहिए?" इसके साथ ही मुंबई पुलिस ने फोटो शेयर किया, जिसमें अभिनेता पंकज त्रिपाठी कुर्सी पर बैठे हैं और फोटो पर लिखा है "नियम सेम होगा"।गौरतलब है कि देश में हाल के दिनों में कोरोना वायरस के एक्टिव मामलों में लगातार कमी आ रही है और साथ में नए केस भी पहले के मुकाबले कम सामने आ रहे हैं। यही वजह है कि देश में अब कोरोना वायरस से रिकवरी की दर में लगातार सुधार हो रहा है। केंद्रीय स्वास्थ्य मंत्रालय की तरफ से बुधवार सुबह जारी आंकड़ों को देखें तो कोरोना वायरस से रिकवरी की दर 85.01 प्रतिशत तक आ गई है।कोरोना के नए मामले आने का सिलसिला पहले के मुकाबले कुछ कम हुआ है। पिछले 24 घंटों के दौरान देशभर में कोरोना वायरस के 72049 नए मामले आए हैं और अब देश में कुल कोरोना वायरस मामलों का आंकड़ा बढ़कर 6757131 तक पहुंच गया है। हालांकि इसें अधिकतर संख्या कोरोना से ठीक होने वाले लोगों की है। कोरोना से लोगों के ठीक होने की रफ्तार पहले से बेहतर हुई है, पिछले 24 घंटों के दौरान देशभर में कुल 82203 लोग ठीक हुए हैं और अबतक देशभर में कुल 57,44,693 लोग पूरी तरह से ठीक हो चुके हैं। देश में कोरोना वायरस का रिकवरी रेट 85.01 प्रतिशत तक पहुंच गया है। एक्टिव मामलों की बात करें तो पिछले 24 घंटों के दौरान देश में कोरोना के एक्टिव मामलों की संख्या 11140 घटकर 907883 तक पहुंच गई है। कोरोना मरीजों की पहचान के लिए देशभर में लगातार टेस्टिंग हो रही है, मंगलवार को देशभर में 11.99 लाख से ज्यादा कोरोना टेस्ट हुए हैं। देश में कुल कोरोना वायरस टेस्टिंग का आंकड़ा अब बढ़कर 8.22 करोड़ को पार कर चुका है। दुनियाभर में अमेरिका के बाद भारत में ही सबसे ज्यादा कोरोना टेस्ट हो रहे हैं।